Հարկ է նշել, որ էկո-փորձաքննության ոլորտում մեր կազմակերպության բազմամյա գործունեության շնորհիվ, ոլորտի խնդիրների վերաբերյալ տեղեկատվությունը մենք <ստանում ենք> ինքնաբերաբար: Որպես ռեսուրս մեզ միայն ժամանակ է հարկավոր՝ ներկայացված օրինագծի տեքստին ծանոթանալու և որոշակի առաջարկներ ձևակերպելու համար, քանի որ տարիների փորձի համեմատական վերլուծությունը, բնական միջավայրի նկարագիրը, որոշումների կայացման գործընթացների մասնակիցների խնդիրներն արդեն առկա են: Նույն փորձի շնորհիվ ժամանակին մենք առաջարկներ ենք ներկայացրել ՀՀ անտառային օրենսգրքի, բնապահպանական օրենսդրության պահանջների կատարման ինքնահսկման մասին օրենքի, Ընդերքի մասին օրենսգրքի, Շրջակա միջավայրի վրա ազդեցության փորձաքննության մասին օրենքում փոփոխություններ կատարելու մասին օրենքի նախագծերի վերաբերյալ: Թե որքանով են այդ առաջարկները հաշվի առնվել կամ մերժվել՝ հնարավոր է պատկերացում կազմել արդեն ընդունված ու վավերացված օրենքների տեքստերով: Համենայն դեպս ինձ հայտնի չէ որևէ դեպք (գոնե`թվարկված օրինագծերի վերաբերյալ), երբ առաջարկների հեղինակներին ողջամիտ ժամկետներում ներկայացվեն առաջարկները մերժելու հիմնավորումներ: